সরেজমিনে লঞ্চঘাট গ্রামে গিয়ে দেখা যায়, গ্রামের শতাধিক  নারীরা গৃহস্থলী কাজের পাশাপাশি হোগলা পাতা দিয়ে চাটাই তৈরীতে ব্যাস্ত। পুত্রবধূকে সঙ্গে নিয়ে চাটাই গাঁথছিলেন শাশুরী অঞ্জনা রানী। সেখানেই কথা হয় তার সঙ্গে। তার বাবার বাড়ি ভোলা জেলার লালমোহন উপজেলার চরকাজল গ্রামে। বাবা দিনমজুর। ১৩-১৪ বছর বয়সে এ গ্রামের হরিপদ মন্ডলের সঙ্গে তার বিয়ে হয়। স্বামীর বাড়িতে এসে তিনি চাটাই তৈরি করতে শিখেছেন। অঞ্জনা রানী জানান, তার স্বামীর পিতামহ এবং প্রপিতামহ সবাই এ চাটাই তৈরি ব্যবসার সঙ্গে জড়িত ছিলেন। বংশানুক্রমেই তারা এ পেশায় জড়িয়ে পড়েছেন। বর্তমানে তার ৫ ছেলে, ছেলের বউ, নাতি-নাতনি সবাই  চাটাই তৈরি করে জীবিকা নির্বাহ করে।